CELEX: 32017R0335
Language: fi
Date: 2017-02-27 00:00:00
Title: Komission asetus (EU) 2017/335, annettu 27 päivänä helmikuuta 2017, Euroopan parlamentin ja neuvoston asetuksen (EY) N:o 1333/2008 liitteen II muuttamisesta siltä osin kuin on kyse stevioliglykosidien (E 960) käytöstä makeutusaineena tietyissä makeistuotteissa, joiden energiapitoisuutta on vähennetty (ETA:n kannalta merkityksellinen teksti. )

28.2.2017   
            
            
               FI
            
            
               Euroopan unionin virallinen lehti
            
            
               L 50/15
            
         KOMISSION ASETUS (EU) 2017/335,
   annettu 27 päivänä helmikuuta 2017,
   Euroopan parlamentin ja neuvoston asetuksen (EY) N:o 1333/2008 liitteen II muuttamisesta siltä osin kuin on kyse stevioliglykosidien (E 960) käytöstä makeutusaineena tietyissä makeistuotteissa, joiden energiapitoisuutta on vähennetty
   (ETA:n kannalta merkityksellinen teksti)
   EUROOPAN KOMISSIO, joka
   ottaa huomioon Euroopan unionin toiminnasta tehdyn sopimuksen,
   ottaa huomioon elintarvikelisäaineista 16 päivänä joulukuuta 2008 annetun Euroopan parlamentin ja neuvoston asetuksen (EY) N:o 1333/2008 (1) ja erityisesti sen 10 artiklan 3 kohdan,
   sekä katsoo seuraavaa:
   
               (1)
            
            
               Asetuksen (EY) N:o 1333/2008 liitteessä II vahvistetaan unionissa elintarvikkeissa käytettäväksi hyväksyttyjen elintarvikelisäaineiden luettelo ja niiden käyttöä koskevat edellytykset.
            
         
               (2)
            
            
               Kyseinen luettelo voidaan saattaa ajan tasalle Euroopan parlamentin ja neuvoston asetuksen (EY) N:o 1331/2008 (2) 3 artiklan 1 kohdassa tarkoitetun yhtenäisen menettelyn mukaisesti joko komission aloitteesta tai hakemuksen johdosta.
            
         
               (3)
            
            
               Stevioliglykosidien (E 960) käytön hyväksymisestä makeutusaineena tietyissä makeistuotteissa, joiden energiapitoisuutta on vähennetty, toimitettiin hakemus 27 päivänä toukokuuta 2015. Hakemus asetettiin myöhemmin jäsenvaltioiden saataville asetuksen (EY) N:o 1331/2008 4 artiklan mukaisesti.
            
         
               (4)
            
            
               Stevioliglykosidit ovat energiaa sisältämättömiä maultaan makeita ainesosia, ja niitä voidaan käyttää energiapitoisten sokerien korvaamiseen tietyissä makeistuotteissa, jolloin näiden tuotteiden energiapitoisuus vähenee ja kuluttajille voidaan tarjota vähäenergiaisia tuotteita asetuksen (EY) N:o 1333/2008 7 artiklan mukaisesti. Stevioliglykosidien ja sokerin yhteiskäyttö antaa tuotteille makeutta ja parantaa niiden makuprofiilia verrattuna tuotteisiin, joiden makeuttamiseen käytetään ainoastaan stevioliglykosideja, sillä sokeri peittää stevioliglykosidien jälkimaun.
            
         
               (5)
            
            
               Asetuksen (EY) N:o 1331/2008 3 artiklan 2 kohdan mukaan komissio pyytää Euroopan elintarviketurvallisuusviranomaiselta, jäljempänä ’elintarviketurvallisuusviranomainen’, lausunnon asetuksen (EY) N:o 1333/2008 liitteessä II vahvistetun unionissa hyväksyttyjen elintarvikelisäaineiden luettelon saattamiseksi ajan tasalle.
            
         
               (6)
            
            
               Elintarviketurvallisuusviranomainen antoi vuonna 2010 tieteellisen lausunnon (3) stevioliglykosidien (E 960) turvallisuudesta elintarvikelisäaineena ehdotettujen käyttötarkoitusten mukaisesti ja vahvisti hyväksyttäväksi päiväsaanniksi (ADI) 4 mg painokiloa kohti stevioliekvivalentteina ilmaistuna.
            
         
               (7)
            
            
               Vuonna 2015 elintarviketurvallisuusviranomainen tarkisti stevioliglykosideille altistumisen arviointia ja päätteli, että arvioitu altistuminen jää alle ADI-arvon kaikissa ikäryhmissä lukuun ottamatta pikkulapsia, joilla altistuminen on suuren altistumisen ylärajoilla (95. persentiili) yhdessä maassa (4). Alankomaiden kansanterveys- ja ympäristölaitoksen (Rijksinstituut voor Volksgezondheid en Milieu) laatimat altistuslaskelmat osoittivat, ettei ehdotettu käyttötarkoitusten laajennus – kun stevioliglykosideja sisältävien tuotteiden markkinaosuuden oletetaan olevan 25 prosenttia ja merkkiuskollisuuden 100 prosenttia – vaikuttanut 95. persentiilin altistumiseen 2–6-vuotiaissa lapsissa Alankomaissa.
            
         
               (8)
            
            
               Vuonna 2015 antamassaan lausunnossa elintarviketurvallisuusviranomainen totesi, ettei FoodEx-luokitusjärjestelmän puitteissa ollut mahdollista ottaa huomioon kaikkia rajoituksia/poikkeuksia, jotka koskevat stevioliglykosidien (E 960) käyttöä elintarvikkeiden alaryhmään 05.2 kuuluvissa elintarvikkeissa. Sen vuoksi koko kyseiselle elintarvikeryhmälle vahvistettiin korkein enimmäismäärä eli 2 000 mg/kg, mikä johti altistumisen yliarviointiin. Lisäksi elintarvikeryhmän 05.2 ”Muut makeistuotteet, myös hengityksen raikastamiseen käytettävät erityisen pienikokoiset makeiset” ei katsottu olevan stevioliglykosideille altistumiseen vaikuttavien tärkeimpien elintarvikeryhmien joukossa.
            
         
               (9)
            
            
               Kun otetaan huomioon, että arvioitu altistuminen on alle ADI-arvon kaikissa ikäryhmissä, stevioliglykosidien (E 960) käyttö makeutusaineena ehdotetuissa käyttötarkoituksissa ja ehdotetuilla käyttötasoilla ei aiheuta turvallisuusriskiä.
            
         
               (10)
            
            
               Näin ollen on aiheellista hyväksyä stevioliglykosidien (E 960) käyttö makeutusaineena tietyissä elintarvikkeiden alaluokkaan 05.2 ”Muut makeistuotteet, myös hengityksen raikastamiseen käytettävät erityisen pienikokoiset makeiset” kuuluvissa makeistuotteissa, joiden energiapitoisuutta on vähennetty ja joita ovat: kovat makeistuotteet (karamellit ja tikkukaramellit), pehmeät makeistuotteet (sitkeät karamellit, hedelmäkumit ja vaahtosokerituotteet/vaahtokaramellit), lakritsi, nougat ja marsipaani (enimmäismäärä 350 mg/kg), raikastavat, voimakasmakuiset kurkkupastillit (enimmäismäärä 670 mg/kg) ja hengityksen raikastamiseen käytettävät erityisen pienikokoiset makeiset (enimmäismäärä 2 000 mg/kg).
            
         
               (11)
            
            
               Asetuksen (EY) N:o 1333/2008 liitettä II olisi näin ollen muutettava.
            
         
               (12)
            
            
               Tässä asetuksessa säädetyt toimenpiteet ovat pysyvän kasvi-, eläin-, elintarvike- ja rehukomitean lausunnon mukaiset,
            
         ON HYVÄKSYNYT TÄMÄN ASETUKSEN:
   1 artikla
   Muutetaan asetuksen (EY) N:o 1333/2008 liite II tämän asetuksen liitteen mukaisesti.
   2 artikla
   Tämä asetus tulee voimaan kahdentenakymmenentenä päivänä sen jälkeen, kun se on julkaistu Euroopan unionin virallisessa lehdessä.
   
      Tämä asetus on kaikilta osiltaan velvoittava, ja sitä sovelletaan sellaisenaan kaikissa jäsenvaltioissa.
      Tehty Brysselissä 27 päivänä helmikuuta 2017.
      
         
            Komission puolesta
         
         
            Puheenjohtaja
         
         Jean-Claude JUNCKER
      
   
   
      (1)  EUVL L 354, 31.12.2008, s. 16.
   
      (2)  Euroopan parlamentin ja neuvoston asetus (EY) N:o 1331/2008, annettu 16 päivänä joulukuuta 2008, elintarvikelisäaineiden, elintarvike-entsyymien ja elintarvikearomien yhtenäisestä hyväksymismenettelystä (EUVL L 354, 31.12.2008, s. 1).
   
      (3)  EFSA Journal 2010;8(4):1537.
   
      (4)  EFSA Journal 2015;13(6):4146.
   
      LIITE
      Muutetaan asetuksen (EY) N:o 1333/2008 liitteessä II olevassa E osassa elintarvikkeiden alaryhmää 05.2 ”Muut makeistuotteet, myös hengityksen raikastamiseen käytettävät erityisen pienikokoiset makeiset” koskeva kohta seuraavasti:
      
                  a)
               
               
                  korvataan stevioliglykosideja (E 960) koskeva merkintä ”Ainoastaan lisättyä sokeria sisältämättömät makeistuotteet.” seuraavasti:
                  
                               
                           
                           
                              ”E 960
                           
                           
                              Stevioliglykosidit
                           
                           
                              350
                           
                           
                              (60)
                           
                           
                              Ainoastaan lisättyä sokeria sisältämättömät makeistuotteet
                              Ainoastaan sellaiset kovat makeistuotteet (karamellit ja tikkukaramellit), joiden energiapitoisuutta on vähennetty
                              Ainoastaan sellaiset pehmeät makeistuotteet (sitkeät karamellit, hedelmäkumit ja vaahtosokerituotteet/vaahtokaramellit), joiden energiapitoisuutta on vähennetty
                              Ainoastaan sellainen lakritsi, jonka energiapitoisuutta on vähennetty
                              Ainoastaan sellainen nougat, jonka energiapitoisuutta on vähennetty
                              Ainoastaan sellainen marsipaani, jonka energiapitoisuutta on vähennetty”
                           
                        
            
                  b)
               
               
                  korvataan stevioliglykosideja (E 960) koskeva merkintä ”Ainoastaan lisättyä sokeria sisältämättömät raikastavat, voimakasmakuiset kurkkupastillit.” seuraavasti:
                  
                               
                           
                           
                              ”E 960
                           
                           
                              Stevioliglykosidit
                           
                           
                              670
                           
                           
                              (60)
                           
                           
                              Ainoastaan sellaiset raikastavat, voimakasmakuiset kurkkupastillit, joiden energiapitoisuutta on vähennetty tai jotka eivät sisällä lisättyä sokeria”
                           
                        
            
                  c)
               
               
                  korvataan stevioliglykosideja (E 960) koskeva merkintä ”Ainoastaan lisättyä sokeria sisältämättömät hengityksen raikastamiseen käytettävät erityisen pienikokoiset makeiset.” seuraavasti:
                  
                               
                           
                           
                              ”E 960
                           
                           
                              Stevioliglykosidit
                           
                           
                              2 000 
                           
                           
                              (60)
                           
                           
                              Ainoastaan sellaiset hengityksen raikastamiseen käytettävät erityisen pienikokoiset makeiset, joiden energiapitoisuutta on vähennetty tai jotka eivät sisällä lisättyä sokeria”